b'\n_START_ARTICLE_\nGoldenharin oireyhtym\xc3\xa4\n_START_PARAGRAPH_\nGoldenharin oireyhtym\xc3\xa4 on synnynn\xc3\xa4inen oireyhtym\xc3\xa4, jolle ominaista ovat ep\xc3\xa4muodostumat kasvojen, silmien, korvien ja selk\xc3\xa4rangan alueella. Sairauden aiheuttaa kromosomi 14:n pitk\xc3\xa4n varren geenivirhe._NEWLINE_Goldenharin oireyhtym\xc3\xa4st\xc3\xa4 k\xc3\xa4rsii yksi noin 3\xc2\xa0000:sta\xe2\x80\x935\xc2\xa0000:sta ihmisest\xc3\xa4. Joillakin esiintyy lis\xc3\xa4ksi huuli- ja kitalakihalkioita, lapsuuden aikaisia sy\xc3\xb6misvaikeuksia, unenaikaisia hengityskatkoksia, pienip\xc3\xa4isyytt\xc3\xa4, selk\xc3\xa4ydintyri\xc3\xa4, kehitysvammaisuutta, skolioosia ja vaurioita syd\xc3\xa4mess\xc3\xa4, munuaisissa ja virtsateiss\xc3\xa4._NEWLINE_Suurin osa Goldenharin oireyhtym\xc3\xa4st\xc3\xa4 k\xc3\xa4rsivist\xc3\xa4 aikuisista on \xc3\xa4lyllisesti normaalilla tasolla. Oireyhtym\xc3\xa4\xc3\xa4 esiintyy enemm\xc3\xa4n miehill\xc3\xa4 kuin naisilla. Joillakin potilailla ep\xc3\xa4muodostumat silmiss\xc3\xa4 ja korvissa saattavat aiheuttaa kuulo- ja/tai n\xc3\xa4k\xc3\xb6vamman._NEWLINE_Oireisto on nimetty Maurice Goldenharin (1924\xe2\x80\x932001) mukaan.'